REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/210-20

15. decembar 2020. godine

B e o g r a d

ZAPISNIK

SA 13. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 15. DECEMBRA 2020. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao dr Aleksandar Martinović, predsednik Odbora.

Sednici su prisustvovali članovi Odbora: Adam Šukalo, Veroljub Matić, Dragana Barišić, Darko Laketić, Luka Kebara, Ivana Nikolić, Sandra Božić i Marina Raguš.

Sednici su prisustvovali zamenici članova Odbora: Marijana Krajnović, zamenik Miroslava Kondića, člana Odbora, Dijana Radović, zamenik Đorđa Milićevića, člana Odbora i Zvonimir Stević, zamenik Uglješe Markovića, člana Odbora.

Sednici nisu prisustvovali članovi Odbora: Branimir Spasić, Miroslav Kondić, Nebojša Bakarec, Đorđe Milićević, Uglješa Marković, Mira Petrović, Branimir Jovanović i Šaip Kamberi.

Na predlog predsednika, Odbor je jednoglasno utvrdio sledeći:

D n e v n i r e d:

1. Donošenje odluke o obrazovanju radne grupe za izradu predloga kodeksa ponašanja narodnih poslanika;

2. Donošenje odluke o visini osnovice za obračun i isplatu plate za

predsednika Republike, narodne poslanike i imenovana lica u Službi predsednika Republike i Službi Narodne skupštine.

 **Prva tačka dnevnog reda:** Donošenje odluke o obrazovanju radne grupe za izradu predloga kodeksa ponašanja narodnih poslanika;

 Predsednik Odbora je upoznao članove i zamenike članova Odbora da je obaveza Odbora da uputi Narodnoj skupštini do kraja godine Predlog kodeksa ponašanja narodnih poslanika.

 Predsednik Odbora je u uvodnoj reči ukazao da je, uprkos kratkom roku za izradu Predloga kodeksa ponašanja narodnih poslanika, olakšavajuća okolnost da već postoje radne verzije nacrta ovog akta.

 Predsednik Odbora je pozvao sve predsednike i zamenike predsednika poslaničkih grupa da predlože svoje predstavnike za učestvovanje u radu radne grupe za izradu Predloga kodeksa ponašanja narodnih poslanika. Za članove radne grupe predloženi su: Aleksandar Marković, ispred Poslaniččke grupe Aleksandar Vučić – za našu decu, Snežana Petrović ispred Poslaničke grupe Socijalistička partija Srbije, Branimir Jovanović ispred Poslaničke grupe Socijaldemokratska partija Srbije, Radovan Tvrdišić ispred Poslaničke grupe SPAS, Elvira Kovač, ispred Poslaničke grupe Savez vojvođanskih Mađara, Selma Kučević, ispred Poslaničke grupe UJEDINjENA DOLINA – SDA SANDžAK, Života Starčević ispred Poslaničke grupe Jedinstvena Srbija.

 Predsednik Odbora je ostavio mogućnost da Poslanička grupa PUPS može da predloži svog predstavnika za učestvovanje u radu Radne grupe i predočiio da treba imati u vidu kratak vremenski period za aktivnosti Radne grupe za izradu Predloga kodeksa ponašanja narodnih poslanika.

 Predsednik Odbora je naglasio važnost i značaj donošenja Kodeksa ponašanja narodnih poslanika, navodeći da su, između ostalih, u pitanju državni interesi.

 Predsednik Odbora je upoznao članove i zamenike članova Odbora da je na sastanku Kolegijuma predsednika Narodne skupštine, preuzeo obavezu da će ovaj kodeks biti usvojen do kraja godine.

 Diskusije nije bilo.

 Na predlog predsednika Odbora, jednoglasno je usvojen Predlog odluke o obrazovanju Radne grupe za izradu predloga kodeksa ponašanja narodnih poslanika, sa predloženi predstavnicima poslanoičkih grupa u Narodnoj skupštini..

 **Druga tačka dnevnog reda:** Donošenje odluke o visini osnovice za obračun i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine.

##  Članom 3. stav 2. Zakona o platama u državnim organima i javnim službama ("Sl. glasnik RS", br. 34/2001, 62/2006 - dr. zakon, 63/2006 - ispr. dr. zakona, 116/2008 - dr. zakoni, 92/2011, 99/2011 –dr.zakon, 10/2013, 55/2013, 99/2014 i 21/2016 –dr.zakon) Odbor za administrativno-budžetska i mandatno-imunitetska pitanja je ovlašćen da utvrđuje visinu osnovice za obračun plata predsednika Republike, narodnih poslanika i imenovanih lica u Službi predsednika Republike i Službi Narodne skupštine.

 Diskusije nije bilo.

 Na predlog predsednika Odbora, jednoglasno je usvojen Predlog odluke o visini osnovice za obračun i isplatu plate za predsednika Republike, narodne poslanike i imenovana lica u Službi predsednika Republike i Službi Narodne skupštine, u tekstu koji je dostavljen.

 \*\*\*

Sednica je završena u 12,05 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

 Svetlana Dedić dr Aleksandar Martinović